b'\n_START_ARTICLE_\nEMA 2002\n_START_PARAGRAPH_\nEMA 2002 je potekala 15. (predizbor) in 16. februarja 2002 v studiu 1 RTV Slovenija. Predizbor sta vodili Nu\xc5\xa1a Derenda in Darja \xc5\xa0vajger, ki sta v preteklih letih sami zastopali Slovenijo na Evroviziji. Finalni izbor je vodila Mi\xc5\xa1a Molk. Oba ve\xc4\x8dera je glasovanje vodil Andrea F. Kot gostja je na finalnem izboru nastopila estonska pevka Ines, ki je svojo dr\xc5\xbeavo na Pesmi Evrovizije zastopala leta 2000 s pesmijo Once in a Lifetime._NEWLINE_Na finalni prireditvi je pri\xc5\xa1lo do te\xc5\xbeav s pre\xc5\xa1tevanjem telefonskih glasov in je bilo nanje treba \xc4\x8dakati dlje \xc4\x8dasa, kasneje pa so jih zaradi nepravilnosti tudi razveljavili, kar pa na zmagovalca ni vplivalo._NEWLINE_Glasove so podali strokovna \xc5\xbeirija, \xc5\xbeirija RTV Slovenija in ob\xc4\x8dinstvo s telefonskim glasovanjem. Zmagala je transvestitska skupina Sestre s pesmijo Samo ljubezen, ki je bila tudi na Evrosongu zapeta v sloven\xc5\xa1\xc4\x8dini. Najve\xc4\x8d telefonskih glasov je prejela Karmen Stavec, ki je na koncu zasedla 2. mesto.'